30. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ, ΕΡΓΑΣΙΑΣ ΚΑΙ  ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ.9030/63 της 29 Φεβρ./11 Μαρτ. 1988 (ΦΕΚ Β΄  138) Δευτερεύουσες απολαβές προσωπικού ΟΣΕ. Εγκρίνουμε τη 226/19.2.87 απόφαση του Δ.Σ./ΟΣΕ που έχει ως εξής: 1.Ο συντελεστής για τον υπολογισμό των δευτερευουσών απολαβών του προσωπικού του ΟΣΕ αυξάνεται κατά 10% και καθορίζεται σε 3,414. 2.Μέχρι ρύθμισης του θέματος από τον Κανονισμό Δευτερευουσών Απολαβών (ΚΔΑ), στο προσωπικό που απομακρύνεται από την έδρα του και δικαιούται αποζημίωση μετακίνησης (Γεύμα, Δείπνο, Διαν/ση) δυνάμει των άρθρ. 1 και ΙΙ «Μετακινήσεως» «Διανυκτερεύσεως» του κεφ. Α΄ του ΚΔΑ θα καταβάλλονται ως αποζημίωση τα παρακάτω, κατά περίπτωση, αναφερόμενα ποσά λαμβανόμενα αθροιστικά με τις αποζημιώσεις που δικαιούνται βάσει του ΚΔΑ. α)Στην περίπτωση που το προσωπικό δικαιούται την αποζημίωση γεύματος θα καταβάλλεται συμπληρωματικό ποσό μέχρι του ύψους των 450 δρχ. β)Στην περίπτωση που το προσωπικό δικαιούται τις αποζημιώσεις γεύματος και δείπνου ή μόνο την αποζημίωση δείπνου θα καταβάλλεται συμπληρωματικό ποσό μέχρι του ύψους των 600 δρχ. γ)Στην περίπτωση που το προσωπικό δικαιούται και τις τρεις αποζημιώσεις γεύματος, δείπνου, διανυκτέρευσης ή μόνο τις δύο δείπνου, διανυκτέρευσης ή μόνο διανυκτέρευσης θα καταβάλλεται συμπληρωματικό ποσό μέχρι του ύψους των 830 δρχ. Οι όροι και προϋποθέσεις που αναφέρονται στον ΚΔΑ εξακολουθούν να ισχύουν. 3.Στο προσωπικό που δικαιούται κατοικία βάσει των διατάξεων του ΚΔΑ και κατοικεί αυτό πραγματικά εκτός των κτήσεων του ΟΣΕ θα καταβάλλονται κατά μήνα οι ακόλουθες αποζημιώσεις λαμβανόμενες αθροιστικά με την αποζημίωση που δικαιούται βάσει του Κ.Δ.Α. α)Στους έγγαμους 1.650 δρχ. κατά μήνα. β)Στους άγαμους 1.100 δρχ. κατά μήνα. Σε περίπτωση που προβλέπεται από τον ΚΔΑ αποζημίωση μεγαλύτερη θα καταβάλλεται η μεγαλύτερη αποζημίωση και όχι τα ποσά που καθορίζονται με την παρούσα. 4.Η ισχύς της παρούσας απόφασης ανατρέχει αναδρομικά ένα έτος πριν από τη δημοσίευσή της στην Εφημερίδα της Κυβερνήσεως. 